**Ministru kabineta noteikumu projektu**

**“Noteikumi par publisko ūdeņu nomu” un**

**“Grozījumi Ministru kabineta 2009. gada 11. augusta noteikumos Nr. 918 “Noteikumi par ūdenstilpju un rūpnieciskās zvejas tiesību nomu un zvejas tiesību izmantošanas kārtību””  
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Ministru kabineta noteikumu mērķis ir regulēt kārtību, kādā publiskos ūdeņus iznomā to valdītājs – pašvaldība vai valsts, un noteikt veidus, kādiem publiskos ūdeņus var iznomāt. Publisko ūdeņu iznomāšanai ar zvejniecību saistītiem veidiem saglabāts līdzšinējais princips, ka iznomātājs ir pašvaldība, veicot grozījumus esošajā regulējumā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Zemes pārvaldības likuma (turpmāk – Likums) 13. panta pirmās daļas 10. punkts, Valsts un pašvaldību īpašuma privatizācijas un privatizācijas sertifikātu izmantošanas pabeigšanas likuma 16. panta piektā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Stājoties spēkā Likumam, saistošs ir Likuma 2. pantā izvirzītais zemes pārvaldības mērķis – zemes politikas īstenošanas ietvaros veicināt ilgtspējīgu zemes izmantošanu un aizsardzību. Līdz Likuma izstrādei nebija atrisināts jautājums par publisko ūdeņu īpašuma un valdījuma tiesībām, tādēļ, lai nodrošinātu publisko ūdeņu aizņemto teritoriju pārvaldību, atbilstoši Likuma 13. panta pirmās daļas 10. punkta deleģējumam izstrādāts Ministru kabineta noteikumu projekts “Noteikumi par publisko ūdeņu nomu” (turpmāk – noteikumu projekts).  Saskaņā ar Latvijas Republikas Civillikuma (turpmāk – Civillikums) 1102. pantu publiskie ūdeņi ir iekšzemes ūdeņi (Civillikuma 1. pielikumā minētos ezerus un upes) un jūras piekrastes josla. Atbilstoši Likuma 1. panta pirmās daļas 6. punktam par jūras piekrastes joslu uzskata jūras piekrastes ūdeņus un jūras piekrastes sauszemes daļu. Likuma 1. panta pirmās daļas 8. punktā skaidrots, ka jūras piekrastes sauszemes daļa jeb pludmale ir teritorija starp jūras krasta līniju un vietu, kuru sasniedz jūras augstākās bangas.  Pašreiz vienīgais normatīvais akts publisko ūdenstilpju nomas regulēšanai ir Ministru kabineta 2009. gada 11. augusta noteikumi Nr. 918 “Noteikumi par ūdenstilpju un rūpniecisko zvejas tiesību nomu un zvejas tiesību izmantošanas kārtību” (turpmāk – MK noteikumi Nr. 918), kas izdoti Zvejniecības likumā noteiktā mērķa – nodrošināt zivju resursu ilgtspējīgu izmantošanu un saglabāšanu – īstenošanai un attiecināms uz ūdeņiem, kur zvejas tiesības pieder valstij. Vienlaikus MK noteikumu Nr. 918 2. punktā noteiktie izmantošanas veidi, kam paredzēta publisko ūdenstilpju nomas kārtība, piemēram, kultūrvēsturisko un dabas objektu aizsardzībai, pārsniedz Zvejniecības likumā piešķirto deleģējumu regulēt zvejas tiesības.  MK noteikumu Nr. 918 regulējums neaptver nomas prasības visa veida publiskajiem ūdeņiem Likuma izpratnē, nedz mērķus, kam ūdenstilpes būtu iznomājamas. Lai nodrošinātu visaptverošu regulējumu, noteikumu projektā paredzēta kārtība, kādā tiek iznomāti gan iekšējie publiskie ūdeņi, gan jūras piekrastes sauszemes daļa (turpmāk – pludmale). Noteikumu projekts neietver jūras piekrastes ūdeņu nomu, jo jūras izmantošanas kārtību regulē Jūras vides aizsardzības un pārvaldības likums un uz tā deleģējuma pamata izdotie Ministru kabineta2014. gada 14. oktobra noteikumi Nr. 631 “Latvijas Republikas iekšējo jūras ūdeņu, teritoriālās jūras un ekskluzīvās ekonomiskās zonas būvju būvnoteikumi”.  Lai normatīvo aktu regulējums atbilstu Likumā noteiktās kompetences ietvaram, kā arī, lai novērstu normu dublēšanos, vienlaikus ar izstrādāto noteikumu projektu sagatavoti grozījumi MK noteikumos Nr. 918 (turpmāk – grozījumu projekts).  Grozījumu projekta 1. punkts paredz svītrot ūdenstilpju izmantošanas veidus, kas nav saistītas ar zveju un zivsaimniecību, saglabājot MK noteikumos Nr. 918 2. punktā ietvertos izmantošanas veidus Zvejniecības likuma 2. panta un 7. panta piektās daļas deleģējuma ietvarā. Savukārt mērķi, kādiem iznomā ūdenstilpes un pludmali, iekļauti noteikumu projekta 2. punktā.  Likuma IV nodaļā noteikta valsts un pašvaldību kompetence zemes pārvaldībā, tostarp publisko ūdeņu īpašuma un valdījuma tiesības. Atbilstoši Likuma 15. panta pirmajā daļā noteiktajam par vides aizsardzību atbildīgā ministrija ir **valdītājs** iekšzemes publiskajiem ūdeņiem, kas atrodas dabas rezervātos, nacionālajos parkos, dabas liegumos un nav privātpersonu īpašumā vai citas ministrijas valdījumā, un jūras piekrastes sauszemes daļai, kas atrodas dabas liegumos, nacionālo parku dabas lieguma vai ainavu aizsardzības zonā, vai robežojas ar to un nav privātpersonu īpašumā vai citas ministrijas valdījumā. Savukārt vietējā pašvaldība saskaņā ar Likuma 15. panta otro daļu ir **valdītājs** tās administratīvajai teritorijai piegulošajiem jūras piekrastes ūdeņiem, kā arī tās administratīvajā teritorijā esošajai jūras piekrastes sauszemes daļai un iekšzemes publiskajiem ūdeņiem, kuru valdītājs nav par vides aizsardzību atbildīgā ministrija vai cita ministrija un kuri nav privātpersonu īpašumā. Ievērojot Likuma 15. panta pirmajā un otrajā daļā noteikto, ka publiskajos ūdeņos veicamās darbības īpašnieka vārdā saskaņo tās valdītājs, noteikumu projekta 2. punktā iekļauta norma, ka valdītājam ir tiesības īpašnieka vārdā iznomāt to valdījumā pārņemtos publiskos ūdeņus. Grozījumu projekts paredz precizēt MK noteikumu Nr. 918 34., 55. un 98. punktu, kas attiecināmi uz valdītāja rīcību ūdenstilpes iznomāšanas jomā.  Noteikumu projekta 2. punktā ir noteikti izmantošanas veidi, kādiem iznomā publiskos ūdeņus, paredzot, ka izmantošanas nodrošinājumam var būt nepieciešamas būves vai cita veida palīglīdzekļi. Noteikumu projekta 3. punktā noteikts, ka pieļaujamas tikai likumā noteiktās būves, unaizliedz tās būvēt kā patstāvīgus īpašuma objektus.  Noteikumu projekta 4. punktā noteikta kārtība, kādā iznomā publisko ūdenstilpi un zemi zem tās ar tai piegulošo publiskai personai piederošo zemi kas ir nepieciešama vienotās attīstības ieceres (būve vai būvju komplekss, kuru būvniecībai nepieciešams izmantot gan sauszemi, gan ūdenstilpes daļu) realizācijai, ko izslēdz Ministru kabineta 2007. gada 30. oktobra noteikumu Nr. 735 “Noteikumi par publiskas personas zemes nomu” 2.3. apakšpunkts, kā arī Finanšu ministrijas izstrādātais Ministru kabineta noteikumu projekts par publiskas personas zemes nomu (izsludināts Valsts sekretāru sanāksmē 2016. gada 15. septembrī (prot. Nr. 36 5.§, VSS-870)). Vienlaikus noteikumu projekta 5. punktā iekļauts regulējums par zemes vienības sauszemes daļas iznomāšanu, ja tai noteikts statuss “ūdens objektu zeme”, risinot problēmas gadījumos, kad ūdens un sauszemes teritorijai noteikti atšķirīgi nomas noteikumi, taču ūdenī plānotā darbība nav iespējama bez sasaistes ar krastu, kā arī zemes vienības robeža nav noteikta pa ūdenstilpes krasta līniju. Noteikumu projekta 10. punkts paredz, ka nav iespējams ūdenstilpi iznomāt dažādiem mērķiem, ja tie ir savstarpēji pretrunīgi vai var radīt kaitējumu, taču neizslēdz, ka dažādiem nolūkiem iznomātās teritorijas var pārklāties.  Piemērojot MK noteikumu Nr. 918 prasības, kas regulē ūdenstilpju nomu, pašvaldības ir norādījušas, ka sarežģījumus radījusi nomas objekta identificēšana, proti, nereti nomas vajadzībām nav nepieciešama visa ūdenstilpe, bet daļa no tās, tāpat iznomājamās teritorijas robežas var nesakrist ar noteiktajām zemes vienības robežām, kā arī pārsniegt ūdenstilpes krasta līniju. Noteikumu projekta 1. punkts paredz, ka noteikumi piemērojami, iznomājot ūdenstilpes vai pludmales daļu. Nomas teritorijas robežām nav jāsakrīt ar zemes vienības robežām. Saskaņā ar noteikumu projekta 28. punktu, potenciālajam nomniekam ir pienākums detalizēti aprakstīt nomas mērķi, plānoto darbību, kā arī pievienot grafiski attēlotu iznomājamo teritoriju, tās robežas un izmantošanai nepieciešamo objektu izvietojumu (piemēram, iezīmēta laipa, piestātne). Grafiskais attēls ir nomas līguma sastāvdaļa, un tā mērķis ir sniegt iznomātājam vizuālu priekšstatu par plānoto darbību, pirms nomas līguma noslēgšanas.  Ievērojot noteikumu projekta 13.punktu, lēmumu iznomāt ūdenstilpi vai pludmali iznomātājs pieņem pēc savas iniciatīvas, pamatojoties uz publisko ūdeņu racionālas izmantošanas apsvērumiem, vai pēc potenciāla nomnieka iesnieguma izskatīšanas. Ja potenciālā nomnieka ierosinātais nomas mērķis atbilst pašvaldības teritorijas attīstības plānošanas dokumentiem un ūdenstilpes vai pludmales izmantošanas regulējumam, vienlīdzīgas konkurences nodrošināšanai, iznomātājs nomnieka izvēlei organizē nomas tiesību izsoli vai konkursu. Izsoli rīko, ja iznomāšanas izšķirošais faktors ir nomas maksa. Ja iznomātājs ūdenstilpes vai pludmales izmantošanai vēlas izskatīt dažādus izmantošanas veidu piedāvājumus, vai iegūt iespējami detalizētu risinājumu, rīko nomas tiesību konkursu, apstiprinot konkursa nolikumu.  Ūdenstilpes racionālas izmantošanas un sasniedzamības nodrošināšanai, saskaņā ar noteikumu projekta 14. punktu konkursu vai izsoli nerīko, ja ūdenstilpi vēlas nomāt piegulošās zemes īpašnieks. Šo nosacījumu nepiemēro pludmales nomas gadījumā.  Kā izriet no ūdeņu aizsardzību un apsaimniekošanu regulējošā Ūdens apsaimniekošanas likuma un tam pakārtoto normatīvo aktu regulējuma, lai veicinātu ilgtspējīgu un racionālu ūdens resursu izmantošanu, saimnieciskās darbības veikšanai konkrētai ūdenstilpei saskaņā ar Ministru kabineta 2005. gada 27. decembra noteikumu Nr. 1014 “Ūdens objektu ekspluatācijas (apsaimniekošanas) noteikumu izstrādāšanas kārtība” 2. punktu, izstrādā ekspluatācijas (apsaimniekošanas) noteikumus, ko ņem vērā ūdenstilpju nomas gadījumos. Ekspluatācijas noteikumu izstrāde ietekmē nomas attiecību termiņu un finansējumu.  Noteikumu projekta 11. punktā dots deleģējums pašvaldībām izdot saistošos noteikumus par pludmales sadalījumu zonās, un tajās atļautajām darbībām, ja tas nav noteikts vietējās pašvaldības teritorijas plānojumā. Saistošos noteikumus ņem vērā, nosakot pludmales iznomāšanas mērķi vai izvērtējot nomas pieteikumu.  Nomas attiecības tiek nostiprinātas, slēdzot nomas līgumu. Noteikumu projekta IV. nodaļā, ņemot vērā līdzšinējo Publiskas personas finanšu līdzekļu un mantas izšķērdēšanas novēršanas likuma 6.1 panta pirmajā daļā noteikto regulējumu, kā arī ekspluatācijas noteikumu nozīmi ūdenstilpes izmantošanā, ja ūdenstilpei nav izstrādāti ekspluatācijas noteikumi, maksimālais nomas termiņš noteikts trīs gadi. Ūdenstilpes vai pludmales, kas ietilpst īpaši aizsargājamā dabas teritorijā, kurai nav izstrādāts dabas aizsardzības plāns vai individuālie aizsardzības vai izmantošanas noteikumi nomas termiņš nepārsniedz trīs gadus. Iznomājot ūdenstilpi hidrotehnisko un elektroenerģijas ražošanas būvju būvniecībai, kā arī vienotās attīstības ieceres īstenošanai, noteikumu projekta 33. punktā noteikts termiņš 30 gadi, vai iznomājot citiem mērķiem – 12 gadi. Savukārt pludmales iznomāšanas termiņš nevar pārsniegt piecus gadus. Šāds termiņš ir noteikts, ievērojot iespējami lielo interesi par pludmales iznomāšanu.  Noteikumu projekta 37. punkts paredz, ka maksimālo nomas līguma termiņu nevar pagarināt. Lai slēgtu jaunu nomas līgumu, ir jārīko jauna izsole vai konkurss par nomas tiesībām. Noteikumu projekta 31. punktā paredzēti gadījumi, kad publisko ūdeņu valdītājs izbeidz nomas līgums pirms termiņa.  Ievērojot [Valsts un pašvaldību īpašuma privatizācijas un privatizācijas sertifikātu izmantošanas pabeigšanas likuma](http://likumi.lv/ta/id/111962-valsts-un-pasvaldibu-ipasuma-privatizacijas-un-privatizacijas-sertifikatu-izmantosanas-pabeigsanas-likums) 16. panta piektajā daļā noteikto, valstij vai pašvaldībai piederoša vai piekrītoša zemesgabala nomu un nomas maksas aprēķināšanas kārtību reglamentē Ministru kabineta noteikumi. Noteikumu projekta 18. punkts paredz, ka nomas maksas noteikšanai izmanto Valsts zemes dienesta norādīto kadastrālo vērtību, precizējot, ka minimālā nomas maksa, maksa gadā nedrīkst būt mazākā par 1,5% no kadastrālās vērtības un ir vismaz 40 *euro* gadā. Pludmales minimālo nomas maksu nosaka, ņemot vērā Valsts zemes dienesta noteikto kadastrālo vērtību vai sertificēta vērtētāja noteikto nomas maksu.  Ņemot vērā, ka izstrādātajā noteikumu projektā par publisko personu zemes nomu nav iekļauts regulējums ūdenstilpju, kas atrodas pašvaldību vai citu publisku personu īpašumā vai valdījumā, bet nav uzskatāmi par publiskiem ūdeņiem Civillikuma un Likuma izpratnē, Noteikumu projekta noslēguma jautājumu 42. punktā iekļauts, ka noteikumu projekta regulējumu var piemērot arī šo ūdeņu nomas kārtībai. |
| 3. | Projekta izstrādē iesaistītās institūcijas un publiskas personas kapitālsabiedrības | Vides aizsardzības un reģionālās attīstības ministrija, Dabas aizsardzības pārvalde. |
| 4. | Cita informācija | Noteikumu projekts izstrādāts vienlaikus ar grozījumu projektu. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pašvaldības, publisko ūdeņu valdītāji, personas, kuras ir ieinteresētas nomāt publiskos ūdeņus. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts un grozījumu projekts nosaka valdītāja kompetenci, nodalot nomu zvejniecībai un zvejas tiesībām no nomas cita veida saimnieciskajai darbībai. |
| 3. | Administratīvo izmaksu monetārs novērtējums | Nav. |
| 4. | Atbilstības izmaksu monetārs novērtējums | Nav. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Noteikumu projekts izstrādāts vienlaikus ar grozījumu projektu. |
| 2. | Atbildīgā institūcija | Vides aizsardzības un reģionālās attīstības ministrija. |
| 3. | Cita informācija | Noteikumu projektu un grozījumu projektu plānots vienlaikus izsludināt Valsts sekretāru sanāksmē. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts un grozījumu projekts pirms izsludināšanas Valsts sekretāru sanāksmē 2017. gada 31. jūlijā tika publicēts Vides aizsardzības un reģionālās attīstības ministrijas tīmekļvietnē [www.varam.gov.lv](http://www.varam.gov.lv). |
| 2. | Sabiedrības līdzdalība projekta izstrādē | Sabiedrībai bija iespēja iepazīties ar noteikumu projektu un grozījumu projektu Vides aizsardzības un reģionālās attīstības ministrijas tīmekļvietnē [www.varam.gov.lv](http://www.varam.gov.lv) un rakstiski paust viedokli. |
| 3. | Sabiedrības līdzdalības rezultāti | Sabiedrības pārstāvju viedokļi nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Pašvaldības, Dabas aizsardzības pārvalde. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Saskaņā ar Likuma 15. panta pirmajā un otrajā daļā noteiktajiem publisko ūdeņu valdītājiem, nodalot pārvaldāmās teritorijas starp pašvaldību un Vides aizsardzības un reģionālās attīstības ministriju. Noteikumu projektā iestrādāta norma, ka publiskos ūdeņus iznomā to valdītājs. Līdz ar to tiek paplašinātas Dabas aizsardzības pārvaldes funkcijas un attiecīgi samazināta pašvaldību darbības joma publiskajos ūdeņos, kas atrodas īpaši aizsargājamās dabas teritorijās.  Jaunu institūciju izveide netiek paredzēta. |
| 3. | Cita informācija | Nav. |

Vides aizsardzības un reģionālās attīstības ministrs K.Gerhards

Tapiņa, 67026519

[inga.tapina@varam.gov.lv](mailto:inga.tapina@varam.gov.lv)